Σουβλάκια αρνίσια, με μαντζουράνα και μαρινάδα ψωμιού
Μαρινάδα ψωμιού; Κι όμως! Διαβάστε το μυστικό νοστιμιάς για τραγανή κρούστα σε αυτά τα αρνίσια σουβλάκια που αρωματίζονται με μαντζουράνα. Φτιάξτε παραπάνω, θα ζητάτε κι άλλα!
8 έτοιμα σουβλάκια με αρνίσιο μπούτι χωρίς οστό (περίπου 1.200 γρ. κρέας, σε μεγάλα κομμάτια των 8 εκ.), 5 φρέσκα κρεμμυδάκια, ψιλοκομμένα , 2 σκελίδες σκόρδο, ψιλοκομμένες , 2 φέτες ψωμί χωρίς κόρα, μουλιασμένες καλά σε 100 ml φρέσκο γάλα, στυμμένες , 1 κουτ. σούπας ξερή μαντζουράνα, τριμμένη , 50 ml ελαιόλαδο , αλάτι, φρεσκοτριμμένο πιπέρι
Για να φτιάξουμε τα αρνίσια σουβλάκια με μαντζουράνα και μαρινάδα ψωμιού, ξεκινάμε με τη μαρινάδα και, σε αντικολλητικό τηγάνι, ζεσταίνουμε το ελαιόλαδο σε μέτρια φωτιά και σοτάρουμε τα κρεμμυδάκια και το σκόρδο για 3-4 λεπτά, μέχρι να μαλακώσουν.Τα αδειάζουμε σε σκεύος που να χωράει τα καλαμάκια μας σε μία στρώση και τα αφήνουμε να κρυώσουν.Προσθέτουμε το ψωμί, τη μαντζουράνα, αλάτι και πιπέρι και ανακατεύουμε πολύ καλά.Προσθέτουμε τα σουβλάκια και ανακατεύουμε καλά, κάνοντάς τους καλό μασάζ για να απορροφήσουν τη νοστιμιά των υλικών. Σκεπάζουμε το σκεύος με διάφανη μεμβράνη και βάζουμε στο ψυγείο για 8 ώρες. Προθερμαίνουμε το γκριλ σε δυνατή φωτιά και λαδώνουμε τη σχάρα του φούρνου.Αραδιάζουμε τα σουβλάκια στη σχάρα, μαζί με όσα κομματάκια ψωμιού έχουν κολλήσει πάνω τους, και την τοποθετούμε δύο θέσεις κάτω από το γκριλ. Στη βάση του φούρνου βάζουμε ένα ταψάκι με λίγο νερό, για να πέσουν εκεί ζουμάκια και λίπη και να μη λερώσουμε τον φούρνο μας.Ψήνουμε για 20-22 λεπτά.Τα γυρίζουμε μερικές φορές όσο ψήνονται, για να ροδίσουν ομοιόμορφα. Τα αφήνουμε να ξεκουραστούν για 3-4 λεπτά σε πιατέλα και σερβίρουμε.
Αρνί